Bħala parti mill-programm tal-Presidenza Maltija tal-Kunsill tal-Unjoni Ewropea, Walid Nabhan u jien se naqraw ix-xogħol tagħna u nagħmlu taħditiet f'erba' istituzzjonijiet edukattivi u kulturali fil-Palestina f'Marzu 2017. It-Tnejn 27 ta' Marzu 2017 Minkejja li qatt ma ltqajna qabel, l-Università ta' Birzeit laqgħuna bħalma jilqgħu lil xulxin il-ħbieb tal-qalb. Kultant naħseb li tlifna ħafna mill-umanità tagħna fl-Ewropa, anki aħna f'Malta Mediterranja. Laqgħuna, dawruna, fehmuna, urewna l-laboratorji tagħhom, laqqgħuna mal-letturi u l-istudenti. Tawna l-iżjed ħaġa prezzjuża, il-ħin. L-attenzjoni tagħhom. Il-qalb dejjem maqsuma u dejjem mimlija ħeġġa tagħhom. Il-poeżija għandha din il-maġija kumplikata, kultant inspjegabbli, li twassal l-umanità fraġli tagħna permezz tal-kelma, il-kelma fraġli, prekarja. Bħall-qalb kbira tan-nies li laqgħuna f'darhom u semgħuna fl-Università ta' Birzeit dalgħodu. Fil-vuċi tagħha kien hemm f'salt wieħed id-diqa profonda ta' okkupazzjoni li ssibha ma' wiċċek kull fejn iddur, u l-ħeġġa mqallba ta' ġenerazzjoni mimlija rieda u tama, ġenerazzjoni qalbha maqsuma imma dejjem miftuħa għall-oħrajn.